[Alexander Episcopus servus servorum Dei, dilectis filiis Abbati, et Conventui Monasterii Cluniacensis, Salutem et Apostolicam benedictionem. Devotionis vestræ precibus benignum impartientes assensum, auctoritate vobis præsentium indulgemus ut vos, ac Priores, et Conventus Prioratuum, et membrorum vestrorum, in Parochiis illis, in quibus vos, et ipsi, veteres decimas justè percipitis, pro ea portione quâ veteres vos, et ipsos contingunt, Novalium quoque decimas, juxta declarationem, et Statutum quæ super his olim edidimus, liberè percipere valeatis. Nulli ergo omninò hominum liceat hanc paginam nostræ Concessionis infringere, vel ei ausu temerario contraïre. Si quis autem hoc attentare præsumpserit, indignationem Omnipotentis Dei, et Beatorum Petri et Pauli Apostolorum ejus, se noverit incursurum. Datum Viterbii Nonis Junii, Pontificatus nostri anno quarto. Bullatum è plumbo cum hujusmodi inscriptione. ALEXANDER PP. IV.]